Od 87 % ispitanika koji su smatrali da bi mjere trebao poduzeti EU, njih je 51 % smatralo da bi to trebale biti zakonodavne mjere, 46 % izjasnilo se za kombinaciju zakonodavnih i nezakonodavnih mjera, a 2 % prednost je dalo nezakonodavnim mjerama. 97 % tih ispitanika smatralo je da bi djelovanje na razini EU-a za posljedicu imalo bolju provedbu pravila, 95 % njih smatralo je da bi djelovanje na razini EU-a omogućilo veću pravnu sigurnost za poduzeća, 94 % da bi dovelo do ravnopravnosti na unutarnjem tržištu, 84 % da bi se unaprijedile prekogranične transakcije u EU-u, 84 % smatralo je da bi dovelo do smanjenja propadanja hrane 80 % da bi dovelo do većeg stupnja inovacija te 75 % da bi se povećao izbor za potrošače. 67 % ispitanika podržalo je usklađivanje definicije i sastavljanje popisa konkretnih nepoštenih trgovačkih praksi, njih je 21 % podržalo sastavljanje popisa konkretnih nepoštenih trgovačkih praksi, 11 % podržalo je opća načela, a 1 % nijednu od tih opcija.

S tijelima u državama članicama provedeno je savjetovanje u obliku niza upitnika s pitanjima o: stvarnim i/ili procijenjenim administrativnim troškovima provedbe novog zakonodavstva o nepoštenim trgovačkim praksama u određenim uvjetima; ažuriranim informacijama koje su prethodno (2015.) dostavljene o stanju pravila o nepoštenim trgovačkim praksama u njihovim nacionalnim nadležnostima, uključujući aspekt provedbe; te informacijama o procjenama učinka i drugim istraživanjima dostupnima u tom području u državama članicama. Ti su podaci iskorišteni za izradu studije vanjskih stručnjaka i izravno u ovom izvješću o procjeni učinka (vidjeti Prilog 1.). Upitnik namijenjen državama članicama bio je službeno otvoren od 2. listopada 2017. do 3. studenoga 2017., ali prihvaćali su se i kasniji odgovori za upotrebu u studiji vanjskih stručnjaka.

2.6.Akademska radionica Zajedničkog istraživačkog centra o nepoštenim trgovačkim praksama u lancu opskrbe hranom

Radionica koju su zajedno organizirali Glavna uprava za poljoprivredu i ruralni razvoj i Zajednički istraživački centar (JRC) održala se u Bruxellesu 17. i 18. srpnja 2017. Na radionici su se sastali međunarodni stručnjaci kako bi raspravili o znanstvenoj literaturi o metodologiji, učincima i regulatornim aspektima nepoštenih trgovačkih praksi. Izvješće koje je sastavilo nekoliko stručnjaka i uredio JRC dostupno je javnosti (više pojedinosti o rezultatima radionice navodi se u Prilogu 1.).

2.7.Ad hoc sastanci s dionicima iz lanca opskrbe hranom

Organizirano je nekoliko bilateralnih sastanaka s dionicima na njihov zahtjev. Sastanci su održani s udruženjima Independent Retail Europe, FoodDrinkEurope, EuroCommerce, European Brands Association (AIM), Danskom gospodarskom komorom, Njemačkom federacijom trgovaca u maloprodaji, Liaison Centre for the Meat Processing Industry in the European Union (Centar za vezu za mesnoprerađivačku industriju EU-a, CLITRAVI), European Livestock and Meat Trading Union (Europsko udruženje trgovaca stoke i mesa, UECBV), Edeka, REWE, Federation du Commerce et de la Distribution, European Dairy Association (Europsko udruženje mljekarske industrije), International Dairy Federation (Međunarodna mljekarska federacija), United Kingdom’s National Federation of Meat and Food Traders (nacionalna federacija trgovaca mesom i hranom Ujedinjene Kraljevine), Europatat i Euro Fresh Foods. Bilateralni sastanci bili su usmjereni na pružanje odgovora na pitanja dionika o postupku i sadržaju procjene učinka, a dionici su mogli iskazati potporu inicijativi ili neslaganje s njom te postaviti pitanja koja su relevantna za njihov sektor.

2.8.Skupine za građanski dijalog

U okviru skupina za građanski dijalog o zajedničkoj poljoprivrednoj politici održane su dvije prezentacije uz razmjenu mišljenja, uz sudjelovanje predstavnika nekoliko skupina dionika. Održane su 6. studenoga 2017. (skupina za građanski dijalog o maslinama) i 22. studenoga 2017. (skupina za građanski dijalog o hortikulturi/voću i povrću).